गोवा पहुंचे भाजपा अध्यक्ष जेपी नड्डा, पार्टी कार्यों की करेंगे समीक्षा
भाजपा के राष्ट्रीय अध्यक्ष जेपी नड्डा शनिवार को दो दिवसीय दौरे पर गोवा पहुंचे। इस दौरान वह पार्टी नेताओं के साथ बैठक करेंगे और सार्वजनिक कार्यक्रमों में शामिल होंगे।
पणजी: भाजपा के राष्ट्रीय अध्यक्ष जेपी नड्डा शनिवार को दो दिवसीय दौरे पर गोवा पहुंचे। इस दौरान वह पार्टी नेताओं के साथ बैठक करेंगे और सार्वजनिक कार्यक्रमों में शामिल होंगे। भाजपा की गोवा इकाई के अध्यक्ष सदानंद तनावड़े, मुख्यमंत्री प्रमोद सावंत और अन्य पार्टी पदाधिकारियों ने नड्डा का दाबोलिम हवाई अड्डा पहुंचने पर उनका स्वागत किया। नड्डा इसके बाद पणजी स्थित भाजपा कार्यालय गए जहां पर उनके राज्य के मंत्रियों, पार्टी विधायकों और कोर समिति के अन्य सदस्यों के साथ बैठक किए जाने की उम्मीद है। उनका पार्टी की विभिन्न इकाइयों के अध्यक्षों से भी मुलाकात करने का कार्यक्रम है। वह बूथ स्तर तक पार्टी को मजबूत बनाने के लिए संगठन की समीक्षा बैठक करेंगे। पार्टी की ओर से शुक्रवार को जारी बयान में कहा गया था कि नड्डा शनिवार दोपहर गोवा के डेबोलिन हवाई अड्डे पहुंचेंगे और बाद में पार्टी के सांसदों, विधायकों व अन्य नेताओं से मुलाकात करेंगे। इनके अलावा वह पार्टी के प्रदेश पदाधिकारियों और जिलाध्यक्षों से भी मुलाकात करेंगे।पार्टी इकाई द्वारा जारी कार्यक्रम के मुताबिक नड्डा रविवार को उत्तरी गोवा स्थिति मनगुयेशी मंदिर के दर्शन करेंगे और कुंडई के तपोभूमि स्थित सदगुरु ब्रह्मेश्वरानंदचार्य स्वामी के साथ वृक्षारोपण के कार्यक्रम में शामिल होंगे। नड्डा पणजी स्थित डॉन बॉस्को हाई स्कूल में बने टीकाकरण केंद्र का दौरा करेंगे और दौरे के समापन पर संवाददाता सम्मेलन करेंगे। भाजपा अध्यक्ष रविवार को आकाशवाणी से प्रसारित होने वाले प्रधानमंत्री नरेंद्र मोदी के मासिक रेडियो कार्यक्रम ‘‘मन की बात’’ का प्रसारण भी सुनेंगे। बता दें कि अगले साल की शुरुआत में जिन पांच राज्यों में विधानसभा चुनाव होने हैं, उनमें गोवा भी शामिल है।